ET Euroopa Liidu Teataja L 13/24

KOMISJONI MÄÄRUS (EL) 2018/75,

17. jaanuar 2018,

millega muudetakse määruse (EL) nr 231/2012 (millega kehtestatakse Euroopa Parlamendi ja nõukogu määruse (EÜ) nr 1333/2008 II ja III lisas loetletud toidu lisaainete spetsifikatsioonid) lisa seoses mikrokristalse tselluloosi (E 460(i)) spetsifikatsioonidega

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 16. detsembri 2008. aasta määrust (EÜ) nr 1333/2008 toidu lisaainete kohta, (1) eriti selle artiklit 14,

võttes arvesse Euroopa Parlamendi ja nõukogu 16. detsembri 2008. aasta määrust (EÜ) nr 1331/2008, millega kehtestatakse toidu lisaainete, toiduensüümide ning toidu lõhna- ja maitseainete lubade andmise ühtne menetlus, (2) eriti selle artikli 7 lõiget 5,

ning arvestades järgmist:

(1) Komisjoni määruses (EL) nr 231/2012 (3) on sätestatud määruse (EÜ) nr 1333/2008 II ja III lisas loetletud toidu lisaainete spetsifikatsioonid.

(2) Neid spetsifikatsioone võib komisjoni algatusel või pärast taotluse esitamist ajakohastada määruse (EÜ) nr 1331/2008 artikli 3 lõikes 1 osutatud ühtse menetluse kohaselt.

(3) 8. veebruaril 2016 esitati taotlus muuta mikrokristalse tselluloosi (E 460(i)) kui toidu lisaaine spetsifikatsiooni. Taotlus tehti vastavalt määruse (EÜ) nr 1331/2008 artiklile 4 liikmesriikidele kättesaadavaks.

(4) Kehtivas spetsifikatsioonis on toidu lisaaine mikrokristalse tselluloosi (E 460(i)) lahustuvuse kohta märgitud: „Vees, etanoolis, eetris ega lahjendatud mineraalhapetes ei lahustu. Naatriumhüdroksiidilahuses lahustub vähe“.

(5) Taotleja soovib, et kõnealuse toidu lisaaine lahustuvuse kirjeldust muudetaks järgmiselt: „Vees, etanoolis, eetris ega lahjendatud mineraalhapetes ei lahustu. Naatriumhüdroksiidilahuses praktiliselt ei lahustu või on lahustumatu.“

(6) Euroopa Toiduohutusamet (edaspidi „toiduohutusamet“) jõudis 24. jaanuari 2017. aasta arvamuses (4) järeldusele, et taotleja soovitud spetsifikatsioonide muutmisest seoses mikrokristalse tselluloosi lahustuvusega ei tulene ohtu tervisele. Toiduohutusamet soovitas siiski, et lahustuvuse katses kasutatava naatriumhüdroksiidilahuse kontsentratsioon peaks olema ELi spetsifikatsioonides ära märgitud.

(7) Seepärast on asjakohane muuta toidu lisaaine mikrokristalse tselluloosi (E 460(i)) naatriumhüdroksiidilahuses (kontsentratsioon: 50 g NaOH/L) lahustuvuse kirjeldust järgmiselt: „praktiliselt ei lahustu või on lahustumatu“.

(8) Seepärast tuleks määrust (EL) nr 231/2012 vastavalt muuta.

(9) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EL) nr 231/2012 lisa muudetakse vastavalt käesoleva määruse lisale.

Artikkel 2

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 17. jaanuar 2018 Komisjoni nimel president Jean-Claude JUNCKER

(1) ELT L 354, 31.12.2008, lk 16.

(2) ELT L 354, 31.12.2008, lk 1.

(3) Komisjoni 9. märtsi 2012. aasta määrus (EL) nr 231/2012, millega kehtestatakse Euroopa Parlamendi ja nõukogu määruse (EÜ) nr 1333/2008 II ja III lisas loetletud toidu lisaainete spetsifikatsioonid (ELT L 83, 22.3.2012, lk 1).

(4) EFSA toidu lisaainete ja toidule lisatavate toitaineallikate teaduskomisjon, 2017. „Safety of the proposed amendment of the specifications for microcrystalline cellulose (E 460(i)) as a food additive“ („Mikrokristalse tselluloosi (E 460(i)) kui toidu lisaaine spetsifikatsioonide muutmise ettepaneku ohutus“). EFSA Journal 2017;15(2):4699, 7 lk doi:10.2903/j.efsa.2017.4699.